Ir-Regolament tal-Kummissjoni (KE) Nru 1220/2003
tas-7 ta' Lulju 2003
li jemenda r-Regolament (KE) Nru 883/2001 u li jniżżel regoli dettaljati għall-implementazzjoni tar-Regolament tal-Kunsill (KE) Nru 1493/1999 dwar il-kummerċ ma' pajjiżi terzi fi prodotti fis-settur ta' l-inbid
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunità Ewropea,
Wara li kkunsidraw ir-Regolament tal-Kunsill (KE) Nru 1493/1999 tas-17 ta' Mejju 1999 dwar l-organizazzjoni komuni tas-suq ta' l-inbid [1], kif l-aħħar emendat mir-Regolament (KE) Nru 806/2003 [2] u b'mod partikolari l-Artikolu 59(3) u l-Artikolu 68(3) tiegħu,
Billi:
(1) L-Artikolu 2 tar-Regolament tal-Kummissjoni (KE) Nru 883/2001 [3] kif l-aħħar emendat mir-Regolament (KE) Nru 1175/2003 [4] jistipula li kaxxa 14 ta' l-applikazzjoniet tal-liċenza ta' l-importazzjoni u liċenzi ta' l-importazzjoni trid turi li l-kulur ta' l-inbid jew ta' l-għeneb magħsur qabel ma jeħmer u jsir inbid, irid ikun "abjad" jew "aħmar/" Irid jiġi stipulat li kaxxa 14 trid turi wkoll l-isem tal-prodott b'konformità mad-definizzjonijiet eżistenti tal-prodott. L-Istati Membri jridu wkoll ikunu kapaċi jistipulaw li kodiċi tat-tariffa waħda biss, għandha tiġi mniżżla fuq l-applikazzjoni għal-liċenza.
(2) Ir-Regolament tal-Kummissjoni (KE) Nru 1291/2000 tad-9 ta' Ġunju 2000 iniżżel regoli dettaljati komuni għall-applikazzjoni tas-sistema ta' liċenzi u ċertifikati għall-importazzjoni, għall-esportazzjoni u għall-iffissar bil-quddiem għal prodotti agrikoli [5] kif l-aħħar emendat mir-Regolament (KE) Nru 325/2003 [6], li jispeċifika l-kwantitajiet massimi li taħthom ma' hemmx għalfejn tiġi ppreżentata liċenza ta' l-importazzjoni. Għall-meraq ta' l-għeneb u l-għeneb magħsur qabel ma jeħmer u jsir inbid, dawn il-kwantitajiet huma espressi f'kilogrammi. Għal dawn il-prodotti huwa preferibbli li tingħata l-għażla li r-rati tas-sigurtà jiġu espressi jew fl-Euro għal kull 100 kilogramma jew euro għal kull ettolitru.
(3) Is-sigurtà tal-liċenza ta' l-importazzjoni neċessarja taħt ir-Regolament (KE) Nru 1291/2001 hija mfassla fuq rati differenti għal ċerti prodotti li għandhom l-istess kodiċi bi tmien figuri tan-Nomenklatura Ikkombinat. Sabiex tiġi evitata l-inċertezza dwar ir-rata applikabbli, rata waħda biss għandha tiġi ffissata għat-tipi kollha ta' l-inbid.
(4) Ir-Regolament tal-Kummissjoni (KE) Nru 1832/2002 ta' l-1 ta' Awissu 2002 li jemenda l-Anness I tar-Regolament tal-Kunsill (KEE) Nru 2658/87 dwar it-tariffa u l-istatistika tan-nomenklatura u dwar it-Tariffa DoganaliKomuni (TDK) [7] temenda n-nomenklatura għall-meraq ta' l-għeneb, inkluż l-għeneb magħsur qabel ma jeħmer u jsir inbid. Il-kodiċi korrispondenti għalhekk għandhom jiġu aġġustati..
(5) Fil-każ ta' importazzjonijiet indiretti mingħajr ipproċessar, id-dokument VI 1 jittella' fuq il-bażi ta' VI 1 jew dokument ekwivalenti li jsir mill-awtorità kompetenti tal-pajjiż ta' l-oriġini. Jekk il-prodotti ma jikkorispondix mad-dikjarazzjoni mill-pajjiż li qiegħed jesporta, huwa diffiċli li tistabbilixxi min hu responsabbli a bażi ta' dokument amministrattiv li ma jirreferix direttament għal dikjarazzjoni awtentika. Għalhekk għandu jiġi stipulat li d-dokument mehmuż mill-pajjiż ta' l-oriġini għandu jitwaħħal ma' dak tal-pajjiż li qiegħed jesporta.
(6) Punt 13 ta' l-Anness I tar-Regolament (KE) Nru 1493/1999 jiffissa l-anqas limitu għall-kontenut totali ta' aċidità fl-inbid prodott fil-Komunità ta' 3,5 grammi kull litru, iżda m'hemmx limitu ta' massimu ta' aċidità. Regolament (KE) Nru 883/2001 għandu għalhekk jiġi aġġustat skond dan, b'mod partikolari fejn id-derogazzjonijiet analitiċi għal ċerti nbejjed impurtati mill-Isvizzera huma kkonċernati.
(7) Xi żbalji daħlu fit-test tar-Regolament u għandhom jitneħħew.
(8) Ir-Regolament (KE) Nru 883/2001 ghandu jigi emendat skond ma ntqal hawn fuq.
(9) Il-miżuri previsti f'dan ir-Regolament huma skond l-opinjoni tal-Kumitat Amministrattiv għall-Inbid,
ADOTTA DAN IR-REGOLAMENT:
Artikolu 1
Ir-Regolament (KE) Nru 883/2001 huwa, permezz tal-preżenti emendat kif ġej:
1. L-Artikolu 2(3) u (4) għandu jiġi sostitwit minn:
"3. Kaxxa 14 ta' l-applikazzjonijiet għal-liċenza ta' l-importazzjoni u l-liċenzi għall-importazzjoni għandhom juru l-isem tal-prodott f'konformità mad-definizzjonijiet indikati fl-Artikolu 34 ta' dan ir-Regolament u l-Anness I tar-Regolament tal-Kunsill (KE) Nru 1493/1999, u l-kulur ta' l-inbid jew l-għeneb magħsur qabel ma jeħmer u jsir inbid, bħala "abjad" jew "aħmar/rose".
4. L-Applikanti jistgħu jinkludu fl-applikazzjoni għal-liċenza waħda ta' l-importazzjoni, prodotti li jaqgħu f'aktar minn kodiċi wieħed tat-tariffa, billi jimlew kaxex 15 u 16 ta' l-applikazzjoni kif ġej:
(a) kaxxa 15: deskrizzjoni tal-prodotti kif mogħti fin-Nomenklatura Kkumbinata;
(b) kaxxa 16: Kodiċi CN.
Id-deskrizzjoni tal-prodott u l-kodiċi CN imdaħħla fl-applikazzjoni għandhom jiddaħħlu wkoll fil-liċenza ta' l-importazzjoni.
L-Istati Membri jistgħu jiddeċiedu li fuq kull applikazzjoni kaxxa 16 tista' turi biss kodiċi tat-tariffa wieħed"
2. L-Artikolu 4 jiġi sostitwit b'dan li ġej:
"L- Artikolu 4
Sigurtajiet
1. Is-sigurtà għal-liċenzi ta' l-importazzjoni għandhom ikunu:
(a) meraq ta' l-għeneb ikkonċentrat u għeneb magħsur qabel ma jeħmer u jsir inbid: EUR 2,5 kull 100 kilogramma jew kull ettolitru,
(b) meraq ta' l-għeneb ieħor u meraq ta' l-għeneb qabel ma jeħmer u jsir inbid: EUR 1,25 kull 100 kilogramma jew kull ettolitru,
(ċ) kull Inbid: EUR 1,25 kull ettolitrui.
2. Is-sigurtà għal-liċenzi ta' l-esportazzjoni għandha tkun ta' EUR 8 kull ettolitru għal prodotti li jaqgħu fil-Kodiċi CN 20096911, 20096919, 20096951, 20096971, 22043092 and 22043096 u EUR 2,5 kull ettolitru għal prodotti oħra."
3. Fl-Artikolu 12(3) punt (a) huwa sostitwit minn:
"(a) il-kwantità f'ettolitri għal kull prodott b'kodiċi ta' 12-il figura tan-nomenklatura tal-prodott agrikolu għar-rifużjoni ta' l-esportazzjoni. Fil-każ tal-liċenzi maħruġa għal kodiċi ta' aktar minn 12-il figura fl-istess kategorija ta' l-Anness II in-numru tal-kategorija għandu jingħata."
4. L-Artikolu 14(1) huwa sostitwit minn:
"1. Għal prodotti li jaqgħu fil-kodiċi CN 200969 u 220430 imniżżla fl-Anness I, it-Tielet parti, Taqsima I, l-Anness 2 tat-Tariffa Doganali Komuni u suġġett għall-arranġamenti fil-prezzijiet tad-dħul, il-prezz attwali ta' l-importazzjoni għandu jiġi vverifikat billi kull konsenja tiġi ċċekjata."
5. It-tielet u r-raba' paragrafu li ġejjin huma miżjuda ma' l-Artikolu 30:
"L-oriġinali jew kopja ċertifikata tad-dokument VI 1 jew ekwivalenti tal-pajjiż ta' l-oriġini għandu jitwaħħal mad-dokument VI 1 tal-pajjiż li qiegħed jesporta.
L-uniċi pajjiżi ta' l-oriġini għall-għanijiet ta' dan l-Artikolu għandhom ikunu dawk li jidhru fil-lista, ippubblikati taħt l-Artikolu 29(1), ta' aġenziji u laboratorji li huma appuntati minn pajjiżi terzi biex jikkompletaw id-dokumenti li għandhom jakkumpanjaw kull konsenja ta' inbid impurtat."
6. L-Artikolu 33(1)(b) huwa sostitwit minn:
"(b) Inbejjed li joriġinaw fl-Isvizzera li huma komparabbli ma' inbejjed ta' kwalità psr, li għandhom aċidità totali espressa bħala aċidu tartariku ta' aktar minn 3 grammi kull litru, huma ta' bilfors indikati b'indikazzjoni ġeografika u ta' l-anqas huma 85 % ġejjin minn għeneb ta' waħda jew aktar mill-varjetajet tad-dwieli:
- Chasselas,
- Müller-Thurgau,
- Sylvaner,
- Pinot noir,
- Merlot;".
7. L-Anness I jiġi sostitwit mill-Anness I miġjub hawnhekk.
8. L-Anness II jiġi sostitwit bl-Anness II miġjub hawnhekk.
9. L-Anness III jiġi sostitwit bl-Anness II miġjub hawnhekk.
Artikolu 2
Dan ir-Regolament għandu jidħol fis-seħħ fit-tielet ġurnata wara li jigi ppubblikat fil-Ġurnal Uffiċjali ta' l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fis-7 ta' Lulju 2003.